有客一首寄溫陵史君趙侍郎涯
作者：王邁
朝代：宋

paragraphs: 有客至自泉，爲我出嘉話。
泉得趙史君，誰人不稱快。
天生冰玉姿，系出龜琴派。
標峻埒昭回，氣清融沆瀣。
方在諫省時，朝紳推鯁介。
及膺承宣命，未到心已解。
真李報政後，紀綱日大壞。
有坐泉山堂，不守盂水戒。
戶庭交賈胡，寶貨通買賣。
繼者廉而慈，卧疴力衰憊。
暴吏恃饕官，誅求及菅蒯。
大姓及細民，怨仇起眥睚。
我公方下車，當食輒興喟。
寮屬愛貪泉，爭飲不爲怪。
予將輩元結，誰肯伍樊噲。
職曹與舶屬，時號大駔儈。
兩疏劾四兇，人喜如爬疥。
州胥富蓋藏，至則繫以械。
曰此其渠魁，豈止爲罥絓。
縣官庇黠胥，期限稍寬解。
山判吁可驚，即日命追解。
惟仁必有勇，勇去禾中稗。
良善苦勢家，至則行决夬。
府史例橐姦，今乃聽自敗。
無欲始能剛，剛拔園中薤。
我起瞻四方，風濤極澎湃。
砥柱設無人，淪胥靡所屆。
理欲差毫芒，公私分限界。
公豎硬脊梁，浮榮等草芥。
出處民戚休，行藏道隆殺。
授公以師旄，一路息彫瘵。
位公以中書，舉世警矇聵。
宇宙倘清明，行有大除拜。
作歌者何人，江左狂生邁。